આ પ્રકાશક મને વિવિધ વાનગીઓ વિશે, કસરત વિશે લખાવવાના અખાડા કરે છે એ જાણીને હું અત્યંત ખેદ પામ્યો. પુસ્તક પ્રકાશનનું સાહસ ‘અપના હાથ જગન્નાથ’થી જ સિદ્ધ ઠર્શે એવી ખાતરી થતાં મેં મારા જૂના ઘર તરફ એકચિત્ત કર્યું. જૂના ઘરના માળિયે કોથળાઓમાં ઠાંસીઠાંસીને તાંબા-પિત્તળનાં વાસણો ભર્યા પડ્યાં હતાં. એક દિવસે એ તમામનો ઉદ્ધાર કર્યો. પુસ્તક છપાવવા જોગ રકમ એકઠી થઈ ગઈ. હવે પ્રકાશનનો અમૂલ્ય લ્હાવો હાથ ધરી શકાય એમ હતો.